《和张宾旸西畴汎舟韵二首 其一》
明代·陶宗仪

平畴积水欲成湖，未有良工写作图。晴日曈昽收宿霭，暖风和畅拂春芜。

绿杨红杏韶华丽，白舫青帘主客娱。老子放怀成痛饮，醉循归路日西晡。

作者简介：（1316—?）元末明初浙江黄岩人，字九成，号南村。元末应试不中。于学问无所不窥。元末避兵，侨寓松江之南村，因以自号。累辞辟举，入明，有司聘为教官。永乐初卒，年八十余。辑有《说郛》、《书史会要》，著《南村诗集》、《辍耕录》。